Կուզեի առանձնացնել գործարար Ռաֆիկ Աղաջանյանի անունը, ով բավականին աջակցում է մի շարք ծրագրերի կենսագործմանը, հատկապես մշակութային: Թբիլիսիի քաղաքապետարանի, Ավիկ Դերենցի ու Սոնա Վանի հետ միասին հովանավորեց իմ բանաստեղծական երկհատորյակը (հայերեն ու վրացերեն) և սփյուռքի նախարարության հետ միասին՝ «Կամուրջ» տարեգրքի վերջին համարը: Ամերիկաբնակ բանաստեղծ Ավիկ Դերենցը վերջերս հանձն առավ իմ հիմնադրած ու մինչ այսօր իմ սուղ միջոցներով հրատարակվող «Թարգմանական գրականության գրադարան» մատենաշարի գրքերի հովանավորությունը: Վերջերս, օրինակ, տպագրվեց հայ բանաստեղծ Սամվել Մարգարյանի վրացերեն գիրքը, մինչ այդ՝ Ավիկ Դերենցի գիրքը վրացերեն (իմ թարգմանությամբ), ավելի վաղ (2012թ.)՝ նշանավոր վրաց գրողներ Ռևազ Միշվելաձեի, Արչիլ Սուլակաուրու, Գրիգոլ Աբաշիձեի գրքերը հայերեն (իմ թարգմանությամբ), Շոթա Ռուսթավելու «Աֆորիզմներ» գիրքը՝ Հովհաննես Կարայանի թարգմանությամբ: Մոտ օրերին լույս կտեսնի ռուսագիր բանաստեղծ Վալերի Հունանյանցի հայերեն գիրքը: Սփյուռքի նախարարությունն աջակցում է «Վերնատուն» գրողների միության գրքերի հրատարակմանը, որն իրականացնում է միության նախագահ, բանաստեղծ Ժորա Սնխչյանը՝ Վիրահայոց թեմին կից գործող «Հայարտուն» կրթամշակութային կենտրոնի միջոցով: